Αθήνα, 2 Απριλίου 2014

**Δελτίο Τύπου**

«Ιατροφαρμακευτική κάλυψη των πληττόμενων από την κρίση εμπόρων, ζητά η ΕΣΕΕ»

Με αφορμή την ένταξη στο πολυνομοσχέδιο διάταξης, με την οποία παρέχεται ετήσια ιατροφαρμακευτική κάλυψη στους άνεργους εμπόρους και μικρομεσαίους επιχειρηματίες, η ΕΣΕΕ απέστειλε στον Υπουργό Υγείας κ. Άδωνι Γεωργιάδη επιστολή με αίτημα για ένταξη στο ίδιο δικαίωμα και των εμπόρων που λειτουργούν τις επιχειρήσεις τους, αλλά έχουν πληγεί τόσο πολύ από την κρίση που δεν μπορούν να καταβάλλουν τις ασφαλιστικές εισφορές.

Το περιεχόμενο της επιστολής είναι το εξής:

*«..Μέχρι τώρα η επίσημη Πολιτεία έδειχνε να μην αντιλαμβάνεται τα προβλήματα των άνεργων μικρομεσαίων εμπόρων και επιχειρηματιών, αποφεύγοντας να υποστηρίξει με οποιονδήποτε τρόπο αυτούς και τις οικογένειές τους, παρά τους φόρους και τις εισφορές που πλήρωναν όσο είχαν ενεργή δραστηριότητα. Ελπίζουμε, η ρύθμιση την οποία εντάξατε στο πολυνομοσχέδιο να αποτελέσει την απαρχή της αναγκαίας μεταβολής της στάσης της Πολιτείας απέναντι σε ένα πρόβλημα υπαρκτό και συνεχώς εντεινόμενο.*

*Θεωρούμε ωστόσο ότι, για να είναι πλήρης η διάταξη, να παράγει τα κατά το δυνατόν καλύτερο αποτέλεσμα και να αντιμετωπίσει ένα ανθρωπιστικό πλέον πρόβλημα το οποίο πλήττει τους μικρομεσαίους εμπόρους και τις οικογένειές τους, θεωρούμε ότι στη σχετική ρύθμιση πρέπει να ενταχθούν με τους αυτούς όρους και οι ενεργοί επιχειρηματίες, που κρατάνε με «νύχια και δόντια» ανοιχτές και λειτουργούσες τις επιχειρήσεις τους και έχουν αδυναμία καταβολής των εισφορών τους στον ΟΑΕΕ.*

*Κατά συνέπεια, ζητάμε το παρεχόμενο δικαίωμα κάλυψης της ιατροφαρμακευτικής και νοσοκομειακής περίθαλψης να ισχύσει και για τους ενεργούς εμπόρους, που έχουν οφειλές προς τον ΟΑΕΕ, οι οποίες δημιουργήθηκαν εντός κρίσης και ειδικότερα των ετών 2011, 2012 και 2013.*

*Παρά την παραπάνω αναγκαία προσθήκη στην σχετική διάταξη του πολυνομοσχεδίου, ώστε αυτή να αποκτήσει μεγαλύτερη αποτελεσματικότητα, η έναρξη και μόνο της συζήτησης για τον «άνεργο» και υποαπασχολούμενο μικρομεσαίο έμπορο και επιχειρηματία, αποτελεί θετικό πρόσημο, τόσο για την Κυβέρνηση και εσάς προσωπικά, όσο και για την κοινωνία*

*Η ΕΣΕΕ θα βρίσκεται πάντοτε στην διάθεσή σας για την οποιαδήποτε περαιτέρω εξειδίκευση των προτάσεών μας».*